[Foto’s] Polisie fnuik gewapende rooftog in LimpopoRooftog by Jane Furse in Limpopo op 3 Desember 2016 Foto: SAPD, Limpopo Die polisie in Limpopo het Saterdag ŉ gewapende rooftog op ŉ transitovoertuig in Jane Furse gefnuik. Drie verdagtes, onderskeidelik 27, 32 en 33 jaar oud, is Saterdagmiddag in hegtenis geneem en verskeie het op die vlug geslaan toe beamptes reageer het op ŉ wenk oor ŉ moontlike kontant-in-transitorooftog in die gebied. “Die voertuig van G4S-sekuriteitsmaatskappy, wat kontant kom afhaal het van ondernemings by die plaaslike winkelsentrum, was klaarblyklik hul teiken,” het lt.kol. Moatshe Ngoepe, woordvoerder van die polisie, gesê. “Beamptes en ŉ polisiehelikopter is na die gebied ontplooi. Die lede het die verdagte voertuig opgemerk en wou dit voorkeer, maar die verdagtes het op die polisiebeamptes begin skiet,” het hy gesê. “Die beamptes het teruggeskiet. Twee verdagtes is beseer en is in hegtenis geneem. Hulle is na ŉ hospitaal geneem.” Volgens Ngoepe het die derde verdagte homself by Polokwane-polisiestasie oorgegee. “Nie een van die beamptes is beseer nie,” het hy bygevoeg. Een van die verdagtes wat in hegtenis geneem is, was uit op borgtog in verband met ŉ saak van ontvoering en poging tot moord wat by Westernberg buite Polokwane aangemeld is. Die tweede word glo verbind met verskeie kapings. “Die beamptes het beslag gelê op ŉ AK47-geweer met een magasyn en agt patrone, ŉ 9 mm-pistool en ŉ voertuig wat vroeër in Bosbokrand in Mpumalanga gekaap is.” Die verdagtes staan tereg op aanklag van sameswering tot ŉ gewapende rooftog, die besit van ŉ gesteelde voertuig en die besit van onwettige vuurwapens en ammunisie. Meer inhegtenisnemings word verwag. Lt.genl. Nneke Ledwaba, provinsiale kommissaris, het die lede van die gemeenskap bedank dat hulle die polisie bygestaan het om dié misdaad te verhoed.